संसदीय समिति ने पेश की रिपोर्ट
Cyber Security Budget Aviation; संसदीय पैनल ने नागरिक उड्डयन मंत्रालय से विमानन क्षेत्र में साइबर हमलों का मुकाबला करने के लिए मजबूत तंत्र बनाने के लिए कहा है। इस पैनल ने 13 मार्च को संसद में अपनी रिपोर्ट पेश की
एक संसदीय समिति ने नागरिक उड्डयन मंत्रालय से विमानन क्षेत्र में साइबर हमलों का मुकाबला करने के लिए मजबूत तंत्र बनाने के लिए कहा है। इस समिति ने 13 मार्च को संसद में अपनी रिपोर्ट पेश की, जिसमें विमानन क्षेत्र में साइबर सुरक्षा व्यवस्था के लिए अलग बजट लाने सहित कई सिफारिशें की गई हैं।
समिति का मानना है कि विमानन क्षेत्र साइबर सुरक्षा खतरों के प्रति ज्यादा संवेदनशील है। पिछले कुछ सालों में एयरलाइन्स में साइबर हमलों की घटनाएं बढ़ी हैं। इससे एयर ऑपरेशन्स और पैसेंजर्स की प्राइवेट जानकारी को खतरा है। हाल ही में संयुक्त राज्य अमेरिका में संभावित साइबर हमले की वजह से एयरलाइन्स की वेबसाइटें ठप हो गई थीं, जिसके बाद कई उड़ानें रोकने पड़ीं।
समिति ने विमानन क्षेत्र में साइबर सुरक्षा के लिए एयरपोर्ट्स/ एयरक्राफ्ट ऑपरेटर्स से रिपोर्ट मांगने के मंत्रालय के कदम का स्वागत किया है। कमेटी ने मंत्रालय से यरपोर्ट्स/ एयरक्राफ्ट ऑपरेटर्स से मिलने वाली रिपोर्ट की समरी तैयार करने की सिफारिश की है।
भारत में 5 साल में साइबर अटैक की 13 घटनाएं हुईं
संसदीय समिति ने कहा कि पिछले पांच सालों में एयरपोर्ट अथॉरिटी ऑफ इंडिया (AAI) ने साइबर अटैक की 13 घटनाएं दर्ज की हैं। AAI ने साल 2019-2022 के बीच साइबर सुरक्षा के लिए 51.80 करोड़ रुपए का इस्तेमाल किया है। वहीं, इस वक्त मंत्रालय डेटा सुरक्षा, स्किल्ड वर्कर्स की कमीं जैसी चुनौतियों से जूझ रहा है। इनसे निपटने के लिए विमानन क्षेत्र में साइबर-सुरक्षा के लिए अलग बजट लाया जा सकता है।